En omsætning på omkring 130 millioner kroner om året kan være på vej til Hjørring. Det tyder alt i hvert fald på, efter Teknik- og Miljø udvalget tirsdag aften gav grønt lys til dagligvaregiganten. Nu mangler sidste behandling af forslaget, nemlig en endelig behandling i byrådet. Byrådet mødes den 31. august. - Vi har valgt at give grønt lys, fordi Bilka har sendt en ansøgning om at åbne butik, og det holder sig inden for reglerne, siger formand for udvalget, Søren Homann (C). Der har været 104 indsigelser i forbindelse med planerne om en ny Bilka ved siden af A-Z. Vil gå i retten om nødvendigt En af indsigelserne mod en Bilka i Hjørring er fra Coop og De Samvirkende Købmænd. Og her er der utilfredshed at spore med udvalgets beslutning tirsdag. - Jeg synes, det er trist og kedeligt for Hjørring. Jeg håber byrådet er klogere. Det er en uklog beslutning, hvis de ønsker en god udvikling i bymidten, siger John Wagner, administrerende direktør i De Samvirkende Købmænd. Han mener desuden, at omsætningen på 130 millioner kroner er en klar undervurdering. - I så fald vil det være den mindste Bilka i Danmark. Og rapporten er klar. En Bilka i Hjørring vil primært hente sin omsætning fra dagligvarebutikker, der er etableret i Hjørring og opland. TV2 Nord har tidligere talt med John Wagner, og dengang truede han med at sagsøge kommunen for at omgå planloven. Det mener han stadig. - Det er åbenlyst for alle, at det er en omgåelse af planloven at splitte butikken i to. I detailhandelsbestemmelserne vil man undgå hypermarkedslignende kontruktioner, og den bestemmelse mener vi, at man overtræder, siger han. Planen er at gå til planklagenævnet, hvis byrådet også giver grønt lys. Ellers går turen først gennem retten. Og hele vejen om nødvendigt, understreger John Wagner. Kunder valfarter til Aalborg - hvorfor ikke også Hjørring? Søren Houmann er ikke så bekymret for, at handlen i midtbyen vil lide under en Bilka ude på A F Heidemanns Vej. - Det, jeg håber, er, at en ny handelsmulighed i Hjørring Kommune vil give mere handel både fra turister og andre nordjyske byer. Det er jo ingen hemmelighed, at Bilka er noget, mange byer ønsker at få. Så jeg håber, det her projekt kan tiltrække endnu mere handel til, siger udvalgsformanden. Men han forstår godt den bekymring, der måtte være. - Jeg håber også, at folk kan se det som en mulighed. Folk valfarter jo til Aalborg Storcenter og Bilka og tager ud i andre butikker derude, når nu de er der. Så jeg er ikke så bange for en øde bymidte i Hjørring. Vi har også lagt mange penge i udviklingen dernede, så jeg har svært ved at tro, det ikke bliver belønnet, mener han. TV2 Nord arbejder på at få en kommentar fra Salling Group.

Opsummering:
Nu mangler kun byrådet at godkende planerne, før en Bilka kan komme til Hjørring. Alt imens truer De Samvirkende Købmænd med at sagsøge.